CELEX: 52017JC0024
Language: et
Date: 2017-07-10
Title: Ühisettepanek: NÕUKOGU OTSUS liidu seisukoha kohta koostöönõukogus, mis on loodud ühelt poolt Euroopa ühenduste ja nende liikmesriikide ning teiselt poolt Armeenia Vabariigi vahelise partnerlus- ja koostöölepinguga

EUROOPA KOMISJON
            Brüssel,10.7.2017
            JOIN(2017) 24 final
            2017/0157(NLE)
            Ühisettepanek:
            NÕUKOGU OTSUS
            liidu seisukoha kohta koostöönõukogus, mis on loodud ühelt poolt Euroopa ühenduste ja nende liikmesriikide ning teiselt poolt Armeenia Vabariigi vahelise partnerlus- ja koostöölepinguga 
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               ELi ja Armeenia suhete aluseks on praegu ühelt poolt Euroopa ühenduste ja nende liikmesriikide ning teiselt poolt Armeenia Vabariigi vaheline partnerlus- ja koostööleping („partnerlus- ja koostööleping“), mis jõustus 1. juulil 1999, ning 2015. aastal läbivaadatud Euroopa naabruspoliitika raamistik („läbivaadatud ENP“)
                  1
               . Nende raames on kahepoolsete suhete oluliste põhimõtetena ette nähtud partnerriikide senisest suurem eristamine ja vastutus.
            
            
               Vastavalt läbivaadatud ENPs ette nähtule on lepinguosalised leppinud kokku partnerlusprioriteedid. Need prioriteedid on rühmitatud vastavalt mais 2015 Riias toimunud idapartnerluse tippkohtumisel kokkulepitud prioriteetidele. Käesolevas dokumendis keskendutakse ühisele tööle 2017.–2020. aastal. See ei puuduta koostööd muudes valdkondades, kuid seda kasutatakse tulevase finantskoostöö alusena.
            
            
               •Kooskõla poliitikavaldkonnas praegu kehtivate õigusnormidega
            
            
               
                  Partnerlusprioriteedid on kooskõlas asjaomases valdkonnas sätestatud ELi poliitiliste prioriteetidega. Need prioriteedid on naabruskonna poliitiline, majanduslik ja julgeolekualane stabiliseerimine, ELi huvide järgimine ning üldiste väärtuste edendamine.
               
            
            
               •Kooskõla muude liidu tegevuspõhimõtetega
            
            
               
                  Kavandatud partnerlusprioriteedid kajastavad ELi ammust pühendumust oma idapartnerile ning on viidud täielikult vastavusse Euroopa Liidu üldise välis- ja julgeolekupoliitika strateegiaga. Nimetatud strateegias kutsutakse üles investeerima idas asuvate riikide ja ühiskondade toimetulekuvõimesse, luues nendega samal ajal tihedamaid suhteid. Toimetulekuvõime terviklik käsitus hõlmab valitsemistava, majanduse, ühiskonna ning kliima ja energiaga seotud ebakindluse kõige teravamate küsimuste lahendamist.
               
               
                  Käesolevas dokumendis võetakse arvesse ka järgmist:
               
            
            
               ·vajadus tugevdada demokraatiat ja õigusriigi põhimõtteid;
            
            
               ·vajadus edendada inimõigusi, põhivabadusi ja head valitsemistava;
            
            
               ·vajadus pöörata suuremat tähelepanu rahvusvahelisele koostööle, et võidelda terrorismi vastu, ennetada konflikte ja tagada piirkondlik stabiilsus, ning
            
            
               ·võimalused saavutada kestlik majanduskasv ja suurendada tööhõivet, mida pakub täielikult toimiva turumajandusega riik, mis kuulub Euraasia Majandusliitu ja mis viib järk-järgult oma sektoripõhised tegevuspõhimõtted kooskõlla ELi tegevuspõhimõtetega.
            
            
               2.ÕIGUSLIKUD ASPEKTID
            
            
               
                  Käesolev ettepanek on Euroopa Liidu toimimise lepingu (edaspidi „ELi toimimise leping“) artikli 218 lõike 9 kohane ettepanek võtta vastu nõukogu otsus seisukoha kohta, mille liit võtab partnerlusprioriteetide vastuvõtmise küsimuses partnerlus- ja koostöölepinguga loodud koostöönõukogus. Partnerlusprioriteetide vastuvõtmise sisuline õiguslik alus on sama, mis partnerlus- ja koostöölepingu sõlmimise puhul.
               
               
                  Partnerlusprioriteetide vastuvõtmine on kavandatud ELi ja Armeenia koostöönõukogu otsuse vormis pärast seda, kui Euroopa Liidu Nõukogu on ELi toimimise lepingu artikli 218 lõike 9 alusel vastu võtnud seisukoha, mille liit võtab koostöönõukogus. Vastu võetud partnerlusprioriteetidest saab alus Euroopa naabruspoliitika rahastamisvahendi programmitööle.
               
            
            
               Nõukogu 14. detsembri 2015. aasta järeldustes Euroopa naabruspoliitika läbivaatamise kohta kiideti heaks Euroopa naabruspoliitika läbivaatamise ühisteatises tehtud ettepanekud
                  2
               . Nende ettepanekute eesmärk on veelgi arendada suhteid partneritega, kes soovivad „ELiga tihedamaid suhteid, mis põhinevad ühistel väärtustel“. Ühisteatises on rõhutatud, et partnerlusprioriteedid on abiprioriteetide kehtestamise baas vastavalt Euroopa naabruspoliitika rahastamisvahendi määruses sätestatule.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
         
         
            
               •Praegu kehtivate õigusaktide järelhindamine või toimivuse kontroll
            
            
               
                  Ei kohaldata.
               
            
            
               •Konsulteerimine sidusrühmadega
            
            
               
                  Nimetatud tekstid koostati pärast põhjalikku konsulteerimist komisjoni asjaomaste talituste ja liikmesriikide esindajatega Euroopa Liidu Nõukogu Ida-Euroopa ja Kesk-Aasia töörühmas. Tekstides võetakse samuti arvesse arutelusid Euroopa Liidu partneritega Armeenias.
               
               
                  Konsultatsioonid kodanikuühiskonna sidusrühmadega toimusid 2017. aasta märtsis Jerevanis. Nimetatud konsultatsioonid toimusid vastavalt läbivaadatud Euroopa naabruspoliitika suundadele.
               
               
                  Lisatud tekstis on arvesse võetud kõiki peamisi ettepanekuid, mis käsitlesid:
               
            
            
               ·kohtusüsteemi suuremat sõltumatust ja õigust õiglasele kohtulikule arutamisele;
            
            
               ·kodanikuühiskonda soodustavat keskkonda;
            
            
               ·põhiõiguste kaitset;
            
            
               ·soolist võrdõiguslikkust;
            
            
               ·kõikidel tasanditel tugevdatud haridussüsteemi ning
            
            
               ·korruptsioonivastast võitlust.
            
            
               •Eksperdiarvamuste kogumine ja kasutamine
            
            
               
                  Asjakohane oskusteave oli kättesaadav kas Euroopa Komisjoni peakorteris Brüsselis või ELi Armeenia delegatsioonis Jerevanis.
               
            
            
               •Mõjuhinnang
            
            
               
                  Ei kohaldata.
               
            
            
               •Õigusnormide toimivus ja lihtsustamine
            
            
               
                  Ei kohaldata.
               
            
            
               •Põhiõigused
            
            
               
                  Partnerlusprioriteedid ei avalda mõju põhiõigustele ELi liikmesriikides.
               
            
         
         
            
               
                  Mõju põhiõigustele Armeenias on eeldatavasti positiivne. Käesolev hinnang põhineb asjaolul, et partnerlusprioriteetides on Armeenia kohustunud:
               
            
            
               ·edendama põhivabadusi;
            
            
               ·viima ellu valimisreformi, järgides täielikult Euroopa Julgeoleku- ja Koostööorganisatsiooni (OSCE) demokraatlike institutsioonide ja inimõiguste büroo kõiki soovitusi;
            
            
               ·edendama kohtusüsteemi sõltumatust;
            
            
               ·edendama avaliku halduse reformi raames head valitsemistava ning
            
            
               ·tugevdama julgeolekusektori osalejate vastutust.
            
            
               Inimõiguste küsimuses alustavad EL ja Armeenia regulaarset dialoogi, et käsitleda mitut teemat, sealhulgas:
            
            
               ·sõnavabadust;
            
            
               ·meediavabadust;
            
            
               ·ühinemisvabadust;
            
            
               ·piinamise, väärkohtlemise ja kinnipidamise tingimusi;
            
            
               ·diskrimineerimist ja soolist vägivalda;
            
            
               ·naiste ja laste õigusi;
            
            
               ·rahvusvähemustesse kuuluvate isikute kaitset ning
            
            
               ·usuvabadust.
            
            
               4.MÕJU EELARVELE
            
            
               
                  Otsusel ei ole muud mõju eelarvele peale selle, mis tuleneb ELi varasematest rahvusvahelistest kohustustest. Täiendav mõju eelarvele määratakse kindlaks eraldi ettepanekutega, nagu peagi esitatav ettepanek Euroopa naabruspoliitika rahastamisvahendi ühtse toetusraamistiku (2017–2020) kohta.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  ELi ja Armeenia partnerlusprioriteetide rakendamise üle tehakse regulaarset järelevalvet vähemalt kord aastas. Seda järelevalvet tehakse partnerlus- ja koostöölepingus ettenähtud läbivaatamismehhanismide ning ELi ja Armeenia vaheliste kahepoolsete koostöökohtumiste raames.
               
            
         
         
            
               6.VIITED
            
            
               (a)Ühelt poolt Euroopa ühenduste ja nende liikmesriikide ning teiselt poolt Armeenia vaheline partnerlus- ja koostööleping, millele kirjutati alla 22. aprillil 1996 (ELT L239, 9.9.1999)
            
            
               (b)Ühisteatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa naabruspoliitika läbivaatamine“ (JOIN(2015) 050 (final))
            
            
               (c)Nõukogu 14. detsembri 2015. aasta järeldused Euroopa naabruspoliitika läbivaatamise kohta.
            
            
               (d)Euroopa Parlamendi ja nõukogu 11. märtsi 2014. aasta määrus (EL) nr 232/2014, millega luuakse Euroopa naabruspoliitika rahastamisvahend (ELT L 77, 15.3.2014, lk 27)
            
            
               (e)Ühelt poolt Euroopa ühenduste ja nende liikmesriikide ning teiselt poolt Armeenia Vabariigi vahelise partnerlus- ja koostöölepingu protokoll, milles käsitletakse Euroopa Liidu ja Armeenia Vabariigi vahelist raamlepingut Armeenia Vabariigi liidu programmides osalemise üldpõhimõtete kohta, millele kirjutati alla 17. detsembril 2012 (ELT L174, 13.6.2014)
            
            
               (f)Euroopa Liidu ja Armeenia vaheline riigis ebaseaduslikult elavate isikute tagasivõtu leping, millele kirjutati alla 19. aprillil 2013 (ELT L 87, 27.3.2013)
            
            
               (g)Euroopa Liidu ja Armeenia vaheline viisade väljastamise lihtsustamise leping, millele kirjutati alla 17. detsembril 2012 (ELT L289, 31.10.2013)
            
            
               (h)Ühisdeklaratsioon Euroopa Liidu ja Armeenia vahelise liikuvuspartnerluse kohta, millele kirjutati alla Luxembourgis 28. oktoobril 2011
            
            
               2017/0157 (NLE)
            
            
               Ühisettepanek:
            
            
               NÕUKOGU OTSUS
            
            
               liidu seisukoha kohta koostöönõukogus, mis on loodud ühelt poolt Euroopa ühenduste ja nende liikmesriikide ning teiselt poolt Armeenia Vabariigi vahelise partnerlus- ja koostöölepinguga 
               
            
               EUROOPA LIIDU NÕUKOGU,
            
            
               võttes arvesse Euroopa Liidu lepingut, eriti selle artiklit 37,
            
            
               võttes arvesse Euroopa Liidu toimimise lepingut, eriti selle artiklit 207 ja artiklit 209 koostoimes artikli 218 lõikega 9,
            
            
               võttes arvesse ühelt poolt Euroopa ühenduste ja nende liikmesriikide ning teiselt poolt Armeenia Vabariigi vahelist partnerlus- ja koostöölepingut (edaspidi „partnerlus- ja koostööleping“), eriti selle artiklit 78,
            
            
               võttes arvesse Euroopa Komisjoni ning liidu välisasjade ja julgeolekupoliitika kõrge esindaja ühist ettepanekut
            
            
               ning arvestades järgmist:
            
            
               1.Partnerlus- ja koostöölepingule kirjutati alla 22. aprillil 1996.
            
         
         
            
               2.Lepinguosalised on leppinud kokku pidada läbirääkimisi partnerlusprioriteetide üle, et määrata kindlaks oma ühise töö suunad ja eesmärgid valdkondade kaupa.
            
            
               3.Lepinguosalised on leppinud kokku partnerlusprioriteetides, mille peab vastu võtma partnerlus- ja koostöölepingu alusel loodud koostöönõukogu.
            
            
               4.Seisukoha, mille liit võtab koostöönõukogus ELi ja Armeenia partnerlusprioriteetide vastuvõtmise küsimuses, peab vastu võtma nõukogu,
            
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Seisukoht, mille liit võtab ELi ja Armeenia partnerlusprioriteetide vastuvõtmise küsimuses koostöönõukogus, mis on loodud ühelt poolt Euroopa ühenduste ja nende liikmesriikide ning teiselt poolt Armeenia Vabariigi vahelise partnerlus- ja koostöölepinguga, põhineb käesolevale otsusele lisatud koostöönõukogu soovituse eelnõul.
            
            
               Artikkel 2
            
            
               Käesolev otsus jõustub selle vastuvõtmise päeval.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Nõukogu 14. detsembri 2015. aasta järeldused Euroopa naabruspoliitika läbivaatamise kohta.
               
               
                  
                     (2)
                  JOIN(2015) 50; 18.11.2015.
               
            
      
    ---documentbreak--- 
      
         
               EUROOPA KOMISJON
            Brüssel,10.7.2017
            JOIN(2017) 24 final
            LISAD
            järgmise dokumendi juurde:
            Ühisettepanek:NÕUKOGU OTSUS
            liidu seisukoha kohta koostöönõukogus, mis on loodud ühelt poolt Euroopa ühenduste ja nende liikmesriikide ning teiselt poolt Armeenia Vabariigi vahelise partnerlus- ja koostöölepinguga
            
               
         
         
            
               ELi JA ARMEENIA KOOSTÖÖNÕUKOGU [PÄEV/KUU/2017] SOOVITUS nr XX/2017
            
            
            
               ELi ja Armeenia partnerluse prioriteetide kohta
            
            
            
               ELi JA ARMEENIA KOOSTÖÖNÕUKOGU,
            
            
            
               võttes arvesse ühelt poolt Euroopa ühenduste ja nende liikmesriikide ning teiselt poolt Armeenia Vabariigi vahelist partnerlus- ja koostöölepingut, eriti selle artiklit 78,
            
            
            
               ning arvestades järgmist:
            
            
               (1)
                     Ühelt poolt Euroopa ühenduste ja nende liikmesriikide ning teiselt poolt Armeenia Vabariigi vaheline partnerlus- ja koostööleping (edaspidi „partnerlus- ja koostööleping“) kirjutati alla 22. aprillil 1996 ja see jõustus 1. juulil 1999.
            
            
                (2)
                     Partnerlus- ja koostöölepingu artikli 95 kohaselt võtavad lepinguosalised üld- või erimeetmeid, mida on vaja kõnealusest lepingust tulenevate kohustuste täitmiseks, ja tagavad kõnealuses lepingus sätestatud eesmärkide saavutamise.
            
            
               (3)
                     Euroopa naabruspoliitika läbivaatamise tulemusena on tehtud ettepanek alustada partneritega tehtava koostöö uut etappi, mis looks mõlemal poolel suuremat omalustunnet.
            
            
               (4)
                     EL ja Armeenia soovivad tugevdada partnerlust, leppides kokku prioriteetides aastateks 2017–2020, et toetada ja tugevdada Armeenia toimetulekuvõimet ja stabiilsust.
            
            
                (5) 
                     Partnerlus- ja koostöölepingu osalised on leppinud seetõttu kokku ELi ja Armeenia partnerluse prioriteetide tekstis, mis toetab ELi ja Armeenia partnerlus- ja koostöölepingu rakendamist, keskendudes koostöös ühistele huvidele,
            
            
            
               ON TEINUD JÄRGMISE OTSUSE:
            
            
            
               Artikkel 1
            
            
         
         
            
               ELi ja Armeenia koostöönõukogu võtab vastu lisas esitatud partnerlusprioriteedid.
            
            
            
               Artikkel 2
            
            
            
               Käesolev soovitus jõustub selle vastuvõtmise päeval.
            
            
            
               Brüssel, [päev/kuu/2017].
            
            
            
               Koostöönõukogu nimel
            
            
            
               eesistuja
            
            
            
               ***
            
            
               
            
               LISA
            
            
            
            
               
                                          
                       
            
            
            
         
         
            
            
               Partnerlusprioriteedid
            
            
            
               Osalised:
            
            
            
               EUROOPA LIIT 
            
            
            
               JA 
            
            
            
               ARMEENIA
            
            
            
            
            
            
            
            
            
               
            
               I. Taust
            
            
         
         
            
               Ühelt poolt Euroopa ühenduste ja nende liikmesriikide ning teiselt poolt Armeenia vaheline partnerlus-ja koostööleping (edaspidi „partnerlus- ja koostööleping“) kirjutati alla 22. aprillil 1996 ja see jõustus 1. juulil 1999. EL ja Armeenia viisid 6. veebruaril 2017 lõpule läbirääkimised põhjaliku ja laiendatud partnerluslepingu (CEPA) üle, mille teksti valmistatakse ette allkirjastamiseks. ELi ja Armeenia vahelise partnerluse prioriteetide rakendamise eesmärk on hõlbustada koostööd partneritega, sealhulgas uue lepingu raames. Partnerlusprioriteetide eesmärk on tugevdada ELi ja Armeenia suhteid ning edendada üldisi väärtusi ja demokraatial, inimõigustel, õigusriigil ning kestlikul majanduskasvul ja avatusel põhinevat stabiilsust, toimetulekuvõimet ja jõukust. Need on kooskõlas Armeenia Vabariigi ja ELi seatud prioriteetidega, sealhulgas läbivaadatud Euroopa naabruspoliitikas (ENP)
                  1
                esitatutega. Partnerlusprioriteetides järgitakse ühisvastutuse ja diferentseerimise põhimõtteid ning need tulenevad Riias 2015. aastal toimunud idapartnerluse tippkohtumisel ühiselt kokku lepitud neljast prioriteedist
                  2
               , mille lepinguosalised kinnitasid viimasel ELi – idapartnerluse riikide välisministrite kohtumisel 2016. aasta mais tulevase töö suunava raamistikuna. Partnerlusprioriteedid on kooskõlas ka 2030. aasta kestliku arengu eesmärkide ja 2015. aasta Pariisi kokkuleppega ning nendest tulenevate majandusliku, keskkonnaalase ja sotsiaalse kestlikkuse ning kliimamuutuste alaste kohustustega.
            
            
            
               ELil ja Armeenial on ühised huvid ja väärtused, pidades eelkõige silmas Armeenia osalemist majandus- ja poliitilistes reformides ning piirkondlikus koostöös, sealhulgas idapartnerluse raames. Uue üldlepinguga uuendatakse ja kujundatakse kahepoolsete suhete õiguslikku alust. Praegu tuleks kinni haarata võimalusest tugevdada ELi ja Armeenia suhteid, määrates muu hulgas kindlaks partnerlusprioriteedid. See uus üldine raamistik ja prioriteetsed koostöövaldkonnad tuginevad vastastikusele huvile tõhustada partnerlust, võttes arvesse ELi ja Armeenia muid rahvusvahelisi kohustusi.
            
            
            
               Partnerlusprioriteedid tuginevad varasemale viljakale koostööle, sealhulgas koostööle prioriteetidega asendatava Euroopa naabruspoliitika tegevuskava rakendamisel. Nimetatud partnerlusprioriteetidega saaks kujundada korrapäraste poliitilise dialoogi kohtumiste tegevuskava ja valdkondlikku dialoogi vastavalt uues lepingus sätestatule. Uus leping on ka prioriteetide rakendamise ja järelevalve raamistik.
            
            
            
               Partnerlusprioriteedid on ka aluseks ELi ja Armeenia tulevasele finantskoostööle ja programmitööle, eelkõige järgmisele, 2017.–2020. aasta ühtsele toetusraamistikule Armeenia jaoks.
            
            
            
               
            
               II. Prioriteedid
            
            
            
               Partnerlusprioriteedid kajastavad ühiseid huve ja keskenduvad valdkondadele, kus koostöö on vastastikku kasulik. Armeenia ja EL jätkavad piirkondliku stabiilsuse toetamise kui keskse eesmärgi poole püüdlemist. Stabiilsus põhineb ühistel väärtustel ja kindlal pühendumusel edendada demokraatiat ja inimõigusi. Kodanikuühiskond on idapartnerluses oluline osaleja ning EL ja Armeenia hõlbustavad veelgi kodanikuühiskonna osalemist nimetatud prioriteetide rakendamisel. Majanduskoostöö kestliku majanduskasvu saavutamiseks on suurt vastastikust huvi pakkuv valdkond, kus me uurime kõiki võimalusi, kuidas parandada ettevõtluskeskkonda. Kiirem ja tõhusamalt kaasav majanduskasv eeldab avalike asutuste asjakohaste oskuste parandamist, inimkapitali tugevdamist, paremat juhtimist ning paremini ühendatud taristuid. Nende küsimustega tegelemine loob soodsad tingimused tihedamaks koostööks peamistes sektorites ja suurema liikuvuse, mis on kasulik nii ELi kui ka Armeenia kodanikele. Prioriteedid on omavahel seotud ja võimendavad üksteist. Lähenemisviis eesmärkide saavutamiseks hõlmab iga prioriteetne valdkond multidistsiplinaarse ja valdkondadevahelise lähenemisviisi kaudu mitut tegurit. See hõlmab ühist aktiivset osalemist mitmepoolse koostöö foorumitel, sealhulgas idapartnerluse raames.
            
            
            
               1. Institutsioonide ja hea valitsemistava tugevdamine
            
            
            
               EL ja Armeenia on otsustanud jätkata koostööd eesmärgiga edendada inimõigusi, õigusriigi põhimõtteid ja põhivabadusi. Nad teevad koostööd, et täiustada pidevalt Armeenia avalikku haldust, head valitsemistava ja kohtusüsteemi, võidelda korruptsiooni vastu ja tugevdada kodanikuühiskonda. Kõikides koostöövaldkondades võetakse arvesse soolist võrdõiguslikkust, keskkonna- ja sotsiaalküsimusi.
            
            
            
               Tähelepanu keskmes on asjakohaste õigusaktide, sealhulgas uue põhiseaduse rakendamine ja täitmise tagamine. Septembris 2016 muu hulgas Euroopa Julgeoleku- ja Koostööorganisatsiooni (OSCE) ja selle demokraatlike institutsioonide ja inimõiguste büroo soovituste alusel kokkulepitud valimisreformi rakendatakse alates 2. aprillil 2017 toimunud parlamendivalimistest. Lepinguosalised püüavad edendada ka soodsat keskkonda kodanikuühiskonna, sealhulgas sotsiaalpartnerite organisatsioonide jaoks ning edendada kodanikuühiskonna osalust otsuste tegemises. Partnerlusprioriteetide koostamisel konsulteeriti kodanikuühiskonnaga ning viimane etendab olulist rolli, aidates jälgida nende rakendamist.
            
            
            
               Lepinguosalised tõhustavad jõupingutusi reformida avalikku haldust, sealhulgas kohalikke omavalitsusi ja õiguskaitset. Erilist tähelepanu pööratakse õigusriigi põhimõttele ning edendatakse kohtute sõltumatust, õiguskaitse kättesaadavust ja õigust õiglasele kohtulikule arutamisele. Reformimist alustatakse avaliku halduse reformi strateegilisest raamistikust. Meie koostöö eesmärk on tugevdada valitsemissektori vastutust ja tõhusust, rakendades tänapäevast, sootundlikku personalijuhtimist ja kasutades laialdaselt e-valitsuse lahendusi , sealhulgas tervishoiusektoris. Poliitika väljatöötamine ja hindamine põhineb selgetel tõenditel, mille on muu hulgas esitanud kvaliteetne statistikateenistus.
            
         
         
            
            
               Armeenia õigusriigi tugevdamise ja haldusreformi keskmes on korruptsioonivastane võitlus. Selleks et tagada ranged eetikanõuded ja vältida huvide konflikti, keskendutakse koostöös korruptsioonivastase võitlusega tegelevate asutuste tugevdamisele ja õigusaktide läbivaatamisele, eelkõige riigihangete süsteemile ja selle nõuetekohase rakendamise tagamiseks kasutatavale varade deklareerimise süsteemile, ning nende avaliku sektori ülesannete haldamisele (hanked, toll, lubade andmine), kus majanduslikud ja muud huvid on kõige suuremad. Lepinguosalised annavad abi kooskõlas usaldusväärse finantsjuhtimise põhimõtetega ja teevad ELi ja Armeenia finantshuvide kaitsmisel koostööd vastavalt partnerluslepingu asjakohastele sätetele.
            
            
            
               Koostööga julgeolekusektoris püütakse tugevdada julgeolekusektori osalejate vastutust ja käsitleda organiseeritud kuritegevuse vastase võitluse ühiseid probleeme, sealhulgas terrorismi rahastamine ja rahapesu, kasutades selleks viise, mis on kooskõlas ELi ja Armeenia suhteid reguleerivates lepingute vabadust, turvalisust ja õigust käsitlevate sätetega. Piirihalduse edasine ajakohastamine aitaks kaasa riiklikule ja piirkondlikule julgeolekule ning seadusliku piiriületuse hõlbustamise kaudu majanduse arengule. Lepinguosalised teevad samuti koostööd kuritegelikul teel saadud vara sissenõudmise alal, täiustades Armeenia õigusraamistikku ja luues kriminaaltulu jälitamise talituse.
            
            
            
               2. Majandusareng ja turuvõimalused
            
            
            
               Lepinguosaliste ühine eesmärk on Armeenia majanduse kestlik ja kaasav areng. Kestliku majanduskasvu eelduseks on usaldusväärne majanduspoliitika, mis tagab makromajandusliku ja finantsstabiilsuse. See peaks sisaldama pidevat tegelemist kestliku eelarvepoliitikaga, säilitades samal ajal kapitalimahutused ja sotsiaalkulutused ja tugevdades negatiivsete välismõjude eest kaitsvaid puhvreid. Riigi rahanduse juhtimises (mis on oluline element nii valitsemise ja demokraatia kui ka majandusarengu seisukohalt) järgitakse parimaid rahvusvahelisi tavasid. Finantssektori stabiilsuse ja vastupanuvõime suurendamiseks tugevdatakse veelgi pangandusjärelevalvet, võttes arvesse rahvusvahelisi norme ja parimat tava. Tulude tõhusamaks kogumiseks ajakohastatakse ja reformitakse tolli- ja maksuhaldust, sealhulgas rahvusvaheline koostöö ja pettusevastase võitluse tugevdamine.
            
            
            
               Majandusarengu jaoks on ülioluline parandada ettevõtluskeskkonda. Selleks keskendutakse haldusmenetluste täiendavale lihtsustamisele ja halduskulude vähendamisele, parandatakse rahastamise kättesaadavust väikeste ja keskmise suurusega ettevõtjate (VKEde) jaoks tugeval ja mitmekesisel finantsturul ning kaitstakse omandiõigusi. Tugevad ettevõtluse tugiorganisatsioonid ja ettevõtjate ühendused peaksid aitama majandustegevuses osalejatel kasutada uusi võimalusi ja teha end majanduspoliitika kujundamises paremini kuuldavaks. EL ja Armeenia püüavad tugevdada Armeenia ettevõtete suutlikkust osaleda rahvusvahelistes väärtusahelates, kaasates nii ELi kui ka Armeenia majandustegevuses osalejad, edendades seega tehnoloogia ja teadmiste siiret. Ettevõtete tugiorganisatsioonide roll on selles osas määrava tähtsusega ning ELi toetus Armeenia ja Euroopa ettevõtjate kokkuviimisel aitab riiklikke jõupingutusi võimendada. Armeenia osalemine rahvusvahelistes väärtusahelates võib hõlmata välismaiseid otseinvesteeringuid. Viimastega saab ka tugevdada ja suurendada Armeenia osalust rahvusvahelistes väärtusahelates, mis võib omakorda aidata ehitada üles ja tugevdada kohalikke oskusi ja pädevusi. Selleks on oluline parandada investeerimisraamistikku, suurendades selle läbipaistvust, usaldusväärsust ja tõhusust. Investeeringud äritegevust toetavasse keskkonda aitavad kaasa ka tõhusale konkurentsile toodete ja teenuste turgudel, mida tagatakse tugeva ja sõltumatu, rangeimaid eetikanorme järgiva konkurentsiametiga, kes saab kasutada konkurentsiõiguse tõhusat jõustamismehhanismi ja kaitsta tõhusalt intellektuaalomandiõigusi. Majanduskasvu edendamiseks on oluline arvestada äritegevuse lihtsust kõikides poliitikavaldkondades. Kaasava majandusarengu tagamiseks ning kõikide Armeenia kodanike heaolu parandamiseks on tarvis tänapäevast tööhõive- ja sotsiaalpoliitikat. Siinkohal on vajalikud ka asjakohased institutsioonid, kes teeksid tulemuslikku järelevalvet töötingimuste, sealhulgas töötervishoiu ja -ohutuse üle.
            
            
            
               Osalemaks ELi VKEde programmis COSME ning teadusuuringute ja innovatsiooni programmis „Horisont 2020“ ning ajakohastamaks info- ja kommunikatsioonitehnoloogia regulatiivset ja taristuraamistikku, on oluline rakendada ELi toel nii Armeenia arengu üldstrateegiat kui ka valdkondlikke strateegiad (VKEde strateegia ja SBA hinnangus sisalduvad soovitused, ekspordi edendamise strateegia, maaelu areng jne).
            
            
            
               Armeenia majanduse ja ühiskonna ajakohastamiseks on oluline toetada digitaalmajandust, ühtlustades sealhulgas Armeenia digitaalse keskkonna ELi digitaalse ühtse turuga.
            
            
            
               Kõnealuste strateegiate rakendamise järelevalve peaks hõlmama avaliku ja erasektori dialoogi ja konsultatsioone asjaomaste kodanikuühiskonna organisatsioonide, sealhulgas sotsiaalpartnerite organisatsioonidega.
            
            
            
               Roheline majandus pakub kestlikule arengule olulist kasvuvõimalust. Keskkonnaküsimustega, sealhulgas kliimamuutustega arvestatakse kõigis asjaomastes poliitikavaldkondades.
            
            
            
               EL ja Armeenia on loonud tulemusliku koostöö põllumajanduse, regionaalarengu ja maaelu arengu valdkonnas, et edendada põllumajandustootjate rühmade ja lisaväärtuse loomise ahelate arendamist kogu Armeenias. Kuigi põllumajandus ja elatuspõllumajandus pakuvad võimalusi toiduga kindlustamiseks ja mitteametlikuks tööhõiveks, on oluline edasi arendada asjaomase sektori konkurentsivõimet, sealhulgas suutlikkuse suurendamise ja rahastamisele juurdepääsu parandamisega. Tuginedes varasematele saavutustele ja kooskõlas avaliku halduse reformiga selle kõigil tasanditel, jätkavad lepinguosalised majandusliku, sotsiaalse ja territoriaalse ühtekuuluvuse edendamist kogu piirkonnas.
            
         
         
            
            
               3. Ühenduvus, energiatõhusus, keskkond ja kliimameetmed
            
            
            
               Armeenial tuleb sisemaariigina tegelda ühenduvuse küsimustega. Ka riigisiseselt kannatavad mõned piirkonnad seetõttu, et need asuvad kaugel majandusliku, poliitilise ja sotsiaalse tegevuse keskustest ning ühendused nende keskustega on piiratud. Koostöö ELi ja idapartnerluse riikidega (eelkõige Gruusiaga) eespool nimetatud valdkondades võib aidata leevendada riigi geograafilisest asukohast tulenevat negatiivset mõju.
            
            
            
               Armeenia majanduskasvu potentsiaali saab suurendada paremate ärivõimaluste, transpordi, logistika ja väärtusahela sidustamisega, edendades paremat sisemaist ja piiriülest ühenduvust. Armeenia peamised transpordiliigid on maantee-, raudtee- ja lennutransport. Kuna Armeenia peamised kaubanduspartnerid on EL, Venemaa ja Hiina, toimub veoste transiit tavaliselt Gruusia sadamatest väljuvate raudteeparvlaevadega. Lepinguosalised teevad koostööd, et luua piiridel kiired tollivormistusmenetlused, sest need on olulised kulukate viivituste vältimiseks kõikide transpordiliikide puhul.
            
            
            
               Parandamaks Armeenia juurdepääsu rahvusvahelistele turgudele, teevad lepinguosalised selgeid prioriteete seades koostööd ka laiendatud üleeuroopalise transpordi põhivõrgu (TEN-T) raames. Edendatakse ka liiklusohutust, mis hõlmab nii taristut kui ka poliitilisi aspekte. Taristusse tehtavad investeeringud peaksid olema keskkonnahoidlikud ja kliimamuutustele vastupanuvõimelised.
            
            
            
               Tõhusate ühenduste ja turu arengu tagamiseks väljaspool vahetut naabruskonda on oluline jätkata tsiviillennunduse reformi, mille tulemusel peaks tulevikus sõlmitama lennundusleping ELiga.
            
            
            
               Hea keskkonnaalane juhtimine (eelkõige keskkonnamõju hindamise ja keskkonnamõju strateegilise hindamise kasutamine, keskkonnainfo kättesaadavus ning keskkonnaküsimustes kohtu poole pöördumise võimalused) ning keskkonna- ja kliimameetmete integreerimine asjaomastesse poliitikavaldkondadesse
                      loovad kestlikule arengule tugeva vundamendi. Uues lepingus sisalduvad keskkonna valdkonnas võetud kohustused panevad aluse asjaomastele reformidele. Suurem energiatõhusus toob kaasa kiire, märkimisväärse ja püsiva kokkuhoiu, edendades samal ajal üleminekut vähese heitega ja kliimamuutustele vastupanuvõimelisele majandusele. Eluasemesektoris on võimalik neid meetmeid siduda tegevusega linnapeade pakti raames. Vaja on tagada tuumaohutuse kõrge tase: selle aluseks võetakse Rahvusvahelise Aatomienergia Agentuuri (IAEA) standardid ning põhjalikus ja laiendatud partnerluslepingus sisalduvad ELi standardid ja tava.
            
            
            
               Tänapäevase ühiskonna toimimise eelduseks on usaldusväärne ja taskukohane energiavarustus ning selle kestlikkuse eeltingimuseks on keskkonnale ja kliimale avalduva mõju ohjeldamine. Suurem energia- ja ressursitõhusus, sealhulgas eluasemesektoris, ning taastuvate energiaallikate suurem kasutus aitab kaasa selle eesmärgi saavutamisele. Selleks rakendatakse energiatõhusust, taastuvaid energiaallikaid ja elektriturgu käsitlevaid ajakohastatud õigusakte. Neid eesmärke võiks silmas pidada ka teenuseid ja taristut hõlmavate riigihangete puhul.
            
            
            
               Naaberriikidega ühendusi parandades ja juurde luues saab suurendada ka energiajulgeolekut. Armeenia jätkuv aktiivne osalus idapartnerluse mitmepoolses koostöös on oluline selleks, et teha kindlaks ühist huvi pakkuvad projektid, mis võiksid saada ELi finantsabi. Energiaohutuse ja -julgeoleku kindlustamisel on tarvis jätkata jõupingutusi tuumaohutuse kõrge taseme tagamiseks vastavalt IAEA standarditele ning põhjalikus ja laiendatud partnerluslepingus sisalduvatele ELi standarditele ja tavadele, parandada energiatõhusust ja edendada taastuvenergiat, seades investeeringud selgelt prioriteediks.
            
            
            
               Medzamori tuumaelektrijaama sulgemine ja selle ohutu dekomisjoneerimine koos asjakohase tegevuskava õigeaegse vastuvõtmisega on endiselt esmatähtis ülesanne. Seejuures tuleb võtta arvesse vajadust asendada see uue tootmisvõimsusega, et tagada Armeenia energiajulgeolek ning tingimused kestlikuks arenguks.
            
            
            
               4. Liikuvus ja inimestevahelised kontaktid
            
         
         
            
            
               Lepinguosalised teevad koostööd eesmärgiga soodustada oma kodanike liikuvust, laiendada inimestevaheliste kontaktide ulatust sihipäraste meetmete abil, mis on muu hulgas suunatud noortele, üliõpilastele, teadlastele, kunstnikele, kultuurivaldkonnas tegutsejatele ja ettevõtjatele. EL tunnistab, kui oluline on Armeenia taotlus alustada dialoogi viisanõude kaotamiseks. EL kavatseb kaaluda dialoogi alustamist sobival ajal.
            
            
            
               Rändevoogude juhtimise aluseks on viisalihtsustusleping ja tagasivõtuleping. EL tunnustab Armeenia püüdlusi lahendada Süüria pagulaste probleemi, milleks ta võiks saada toetust 
               
                  Süüria kriisile reageerimiseks loodud Euroopa Liidu piirkondlikust usaldusfondist
               
               
                  3
               .
            
            
            
               Üleilmse turu probleemidega tegelemiseks on kõikidel tasanditel (ettevõtjatest avaliku sektori haldusasutusteni) tarvis tugevat oskustebaasi. Nende oskuste arendamiseks on vaja tugevdada alus-, põhi-, kesk- ja kõrgharidust ning kutseharidust ja -koolitust, samuti koostööd haridus- ja koolitussüsteemi ning ettevõtjate vahel. Pärast Armeenia ühinemist programmiga „Horisont 2020“ pööratakse erilist tähelepanu teadusuuringutele ja innovatsioonile.
            
         
         
            
                  
                     (1)
                  18.11.2015 JOIN(2015) 50 final
               
               
                  
                     (2)
                  Vt II osa „Prioriteedid“ all olevat nelja pealkirja
               
               
                  
                     (3)
                  Komisjoni 10. detsembri 2014. aasta otsus C(2014) 9615 Süüria kriisile reageerimiseks Euroopa Liidu piirkondliku usaldusfondi (Madadi fond) loomise kohta.